都城嘉慕威曼都城巴士

都城嘉慕威曼都城巴士，又譯成都城嘉慕都城型，係英國都城嘉慕威曼出嘅一款後置引擎雙層巴士，1977年推出。

設計 
都城巴士嘅設計同當年嘅後置引擎雙層巴士有啲似，引擎都係打橫擺喺車尾，而散熱水箱就擺喺車頭偏右位置。佢可以配吉拿6LXB/6LXCT/6LXDT、康明斯L10或勞斯萊斯引擎，而波箱可以係Voith或Maxwell等公司造。

大部分都城巴士嘅車身係由都城嘉慕威曼自己搞掂，型號係Apollo。其中喺1977至1985年出嘅第一型嘅車身設計同MCW-Scania Metropolitan個車身一樣有高低級下層擋風玻璃，左邊深過右邊。而喺1981年推出嘅第二型就減少咗部件種類數量，而下層擋風玻璃係左右對稱。都城嘉慕威曼曾經諗過設計第三型畀倫敦運輸局，但最終都冇出到。另外有啲都城巴士係用亞歷山大AD/RH/RL或者Northern Counties車身。

英國 
都城巴士喺英國本土有多間巴士公司買，蹤跡遍及英國各地。

其中買得最多嘅係倫敦運輸局，喺1978至1985年引入共1442架都城巴士，其中1440架係第一型設計，另外兩架係第二型。呢啲巴士轉過手之後，最終喺2004年全數退役。而喺都城嘉慕威曼總部所在地伯明翰負責巴士運作業務嘅 West Midlands PTE係買得第二多，佢喺1978至1989年間引入1130架都城巴士，最後一架行到2010年至退役。

香港 
香港嘅中華巴士喺1978年引入12架單門客車版9.7米都城巴士，專係行往來南區同埋中環嘅豪華巴士線。中巴再喺1978至1979年引入全球僅有嘅40架雙門版11.45米都城巴士。1981年，中巴引入兩架12米三軸都城巴士，係香港首批12米三軸巴士，其中第一架係雙門版，第二架係三門版。其後中巴喺1983至1988年引入82架雙門版12米都城巴士。中巴有3架都城巴士喺1990年代因為喺交通意外撞毀而提早退役，而其餘嘅就喺1998年9月1號中巴專營權完咗之後賣咗畀新世界第一巴士。

九龍巴士亦喺1981年引入3架雙門版12米三軸都城巴士，但之後冇進一步引入12米三軸都城巴士，而喺1983至1985年引入80架9.7米都城巴士，再喺1986至1990年引入253架11米三軸都城巴士。另外九巴喺1987年引入一架有冷氣嘅11米三軸都城巴士，佢用一副引擎行車同埋行引擎室上面嘅Sütrak冷氣機，不過架車好快試驗失敗而要拆冷氣，1989年重新投入服務。九巴喺1989年再引入8架9.7米都城巴士，佢哋係配280匹嘅康明斯引擎同埋有手動減速器嘅波箱，專係行往來荃灣同埋錦田嘅51線，經荃錦公路上大帽山。不過佢哋行咗51線幾年就傷晒，而俾改裝過而又舊啲嘅同款車代替。

九廣鐵路公司攞到輕便鐵路經營權之後成立巴士部去提供輕鐵專區交通服務，再加上要自己做返九廣鐵路接駁巴士線，因此九鐵公司喺1987至1989年引入39架新嘅9.7米都城巴士。

停產 
1989年，都城嘉慕威曼嘅母公司Laird Group放棄都城嘉慕威曼業務，都城嘉慕威曼都城巴士設計就賣咗畀Optare同埋DAF，都城巴士自此宣告停產。後來兩間公司以都城巴士為藍本，研製出配Optare Spectra車身嘅DAF DB250巴士。

巴士型號